'n Lentelied - Solidariteit WêreldSolidariteit Wêreld
Tuis › 10 minute voor werk Juig › 'n Lentelied
Hy het my uit die dood opgetel. Dit was of ek in modder weggesak het. Nou is my lewe weer op die regte koers. Ek staan sterk. Hy het weer nuwe blydskap in my lewe gegee. Ek sal 'n nuwe lied tot die Here se eer sing, want Hy is ons God. Baie mense sal raaksien wat Hy gedoen het. Dit sal maak dat hulle op Hom vertrou. Hulle sal Hom eer.
– Psalm 40:3–4 (Die Boodskap)
Dawid skryf hierdie psalm ná 'n swaarkrytyd in sy lewe – hy getuig dat hy gesmag het na die hulp van die Here en dat Hy hom uit die put van die dood gered het, op 'n rots laat staan het en Hom 'n nuwe lied gegee het. God se kinders behoort Hom te loof – en terwyl die lentetyd die regte tyd is om vir Hom so 'n nuwe lied te sing, is daar niks wat jou keer om dit nou reeds te doen nie.
Daar is 'n pragtige legende wat lui dat God ná die vyfde skep­pingsdag vir die engele al die wonderlike dinge gewys het wat Hy gemaak het. Hulle was baie beïndruk, maar 'n klein engeltjie het hulle daarop gewys dat daar iets kortkom. Toe God afbuk na hom en vra wat dit is, sê hy: "Iemand om u skepping te besing." Hierna, só lui die legende, het God die mens gemaak. Net die mens kan 'n nuwe lied vir God sing, Hom dank en loof vir sy wonderdade en sy liefde vir en genade teenoor ons. Ons behoort dit op so 'n manier te doen dat baie mense daarvan sal hoor, en die eer aan God sal gee.
Here my God, ek wil 'n nuwe lied vir U sing, om aan U al die eer en lof te bring, sodat almal dit sal kan hoor en U saam met my sal loof.